钦定古今图书集成/明伦汇编/官常典/第380卷 > 《王制》
## 钦定古今图书集成/明伦汇编/官常典/第380卷 > 《王制》

五方之民，言语不通，嗜欲不同，达其志，通其欲。东方
曰寄，南方曰象，西方曰狄鞮，北方曰“译。”

〈陈注〉寄，言能寓风俗之异于此；象，言能仿象风俗之异于彼。鞮则欲别其服饰之异；译则欲辨其言语之异。《周官》通谓之象胥，而世俗则通谓之译也。刘氏曰：“此四者皆主通远人言语之官。寄者，寓也，以其言之难通，如寄托其意于事物而后能通之。象，像也，如以意仿像其形似而通之，《周官》象胥是也。”狄，犹逖也。鞮，戎狄屦名。犹，履也。远履其事，而知其言意之所在而通之。《周官》鞮屦氏，亦以通其声歌，而以舞者所屦为名。译，释也，犹言誊也，谓以彼此言语相誊释而通之也。